Fire elever på Hurup Skole er testet positive for covid-19, og 70 personer er sendt hjem.

Milde influenzasymptomer viste sig at være coronavirus ved to elever på Hurup Skole i Thisted Kommune. De to elever fik tirsdag aften svar på deres coronatests, som var positive. Det har fået Thisted Kommune til at hjemsende cirka 70 personer efter vejledning fra Styrelsen for Patientsikkerhed. De er alle blevet kontaktet af skolen. - Skolen har handlet hurtigt og korrekt i den her situation og sørget for, at alle personer, der kan have været udsat for smitte, har fået hurtigt besked, siger Per Overgaard, der er er chef for Undervisning og Fritid i Thisted Kommune. Hjemsendte elever bliver fjernundervist Per Olesen, der er skoleleder på Hurup Skole, har flere gange været i kontakt med forældrene til de smittede elever, som altså har milde influenzasymptomer. - De har det godt efter omstændighederne, siger skolelederen. Skolegangen fortsætter som normalt for de elever og medarbejdere, der ikke er sendt hjem, mens de hjemsendte elever vil blive fjernundervist. Hurup Skole og Thisted Kommune følger situationen tæt og er klar til at reagere, hvis nogle af de hjemsendte elever eller lærere bliver testet positiv for coronavirus.